เร่งจัดส่งแรงงานไทยไปทำงานต่างประเทศ ตั้งเป้าปีละ 100,000 คน สร้างรายได้เข้าประเทศกว่า 1 แสนล้านบาทต่อปี
นายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานให้ความสำคัญกับการส่งเสริมแรงงานไทยให้เดินทางไปทำงานต่างประเทศมาโดยตลอด เพราะนอกจากแรงงานไทยสามารถมีรายได้ดูแลครอบครัวและยกระดับคุณภาพชีวิตแล้ว ยังได้รับประสบการณ์ในต่างประเทศสามารถนำกลับมาพัฒนาประเทศได้ ซึ่งในแต่ละปีตั้งเป้าจัดส่งแรงงานไทยไปทำงานต่างประเทศ 100,000 คนในประเทศที่มีศักยภาพ เช่น ไต้หวัน ญี่ปุ่น สาธารณรัฐเกาหลี และอิสราเอล โดยสามารถนำรายได้เข้าประเทศกว่า 1 แสนล้านบาทต่อปี อย่างไรก็ดี กรมการจัดหางาน พยายามหาตลาดแรงงานใหม่ รวมถึงขยายตำแหน่งงานใหม่ๆ ที่มีแนวโน้มความต้องการแรงงานไทย ทั้งแรงงานทักษะฝีมือและแรงงานกึ่งทักษะฝีมือ ส่วนการคุ้มครองและช่วยเหลือแรงงานไทยในต่างแดน จะมีสำนักงานแรงงานไทยในต่างประเทศดูแลคุ้มครองเข้าไปแก้ปัญหาให้ ส่วนก่อนเดินทางไปทำงานต่างประเทศ แรงงานที่ไปทำงานอย่างถูกต้องตามกฎหมายจะต้องสมัครสมาชิกกองทุนเพื่อช่วยเหลือคนหางานไปทำงานต่างประเทศของกรมการจัดหางาน ซึ่งจะได้รับสิทธิความคุ้มครอง เช่น กรณีเสียชีวิต กรณีทุพลภาพ กรณีประสบอันตรายในต่างแดนส่วนวิธีการเดินทางไปทำงานต่างประเทศอย่างถูกต้องตามกฎหมาย มี 5 วิธี ได้แก่  กรมการจัดหางานเป็นผู้จัดส่ง  บริษัทจัดหางานจัดส่ง นายจ้างพาลูกจ้างของตนไปทำงานต่างประเทศ นายจ้างส่งลูกจ้างไปฝึกงานในต่างประเทศ และคนหางานแจ้งการเดินทางไปทำงานต่างประเทศด้วยตัวเอง ซึ่งวิธีเดินทางถูกกฎหมายจะทำให้แรงงานไทยได้รับการคุ้มครองตามกฎหมาย ได้ค่าจ้างที่เหมาะสม และยังได้รับการดูแลที่ดีตามสิทธิที่พึงมี หากประชาชนประสงค์ไปทำงานต่างประเทศ โดยให้รัฐบาลหรือกรมการจัดหางานจัดส่ง สามารถลงทะเบียนได้ที่เว็บไซต์กรมการจัดหางาน http://toea.doe.go.th ติดต่อขอคำแนะนำ หรือตรวจสอบบริษัทจัดหางานที่ได้รับอนุญาตจัดส่งไปทำงานต่างประเทศได้ที่สำนักงานจัดหางานจังหวัดทั่วประเทศ